Efter to mislykkede forsøg på at sætte sine billetter i salg, skal det nu vise sig, om tredje gang er lykkens gang.

I to omgange – både da billetsalget startede søndag formiddag og aften, hvor billetsalget blev genoptaget – brød Nibe Festivals hjemmeside ned på grund af en meget stor søgning, som kaldes både "uhørt og historisk". Derfor blev billetsalget søndag aften udskudt på ubestemt tid. Men nu lader Nibe Festival til at have fundet en løsning sammen med deres billetudbyder, Billetten A/S. Billetsalget genstartes torsdag d. 6. oktober kl. 15:00, hvor der samtidig tilføres 500 billetter til priskategori to til billetter af 1.475 kroner. Derefter er der kun 1.000 billetter til salg i kategorien til billetter af 1.675 kroner. - Potentielt set ville vi have været tæt på udsolgt, hvis alle de brugere var gået igennem med deres køb, siger Festivalleder Peter Møller Madsen. Man skal derfor ikke vente længe, hvis man ønsker sig en billet. Kan det ske igen? På torsdag vil alle dem, der ikke fik sikret deres billetter sidst, formentlig sidde klar foran skærmen. Det bliver dog ikke forgæves denne gang, forklarer Peter Møller Madsen. - Vi har fået en ny billetstruktur, og så skadede det heller ikke, at vi lige smed The Minds Of 99 oveni. Vi kan kun formode og med glæde forholde os til efterspørgelsen, siger han. Hvad problemet skyldtes, har Nibe Festival også haft tid til at finde svar på: - Hjemmesiden gik ned, da  der sad 6.500 unikke brugere klar til at købe – formodentlig flere på samme enhed. - Som Danmarks andenstørste billetselskab, er vi vant til store salg, men det er første gang efter Corona, at vi oplever den slags vilde besøgstal på en event, og vi var tydeligvis ikke klar på den popularitet, som har ramt Nibe Festival. Det er vi på torsdag og her kører salget på en helt anden platform direkte hos os, siger Søren Ravn fra Billetten A/S. Festivallederen kan dog frygte, at deres hidtil store opbakning ikke fortsætter efter deres seneste billetkaos. Det er derfor ikke uden bekymring, at han ser frem til på torsdag, hvor billetsalget genstartes. - Vi ved, at nogle af dem springer fra igen, når de ser, at billigste billetter er væk, men det fortæller om den søgning, der har været, siger han og fortsætter: - Men det kan jo se helt anderledes ud på torsdag. Under alle omstændigheder har vi tradition for at sælge mange billetter – men slet ikke i det omfang. Dagsbilletter kommer i salg Søndag d. 9. oktober kl. 10:00 sættes dagsbilletsalget i gang. Her forventer Nibe Festival også stor søgning. Ikke mindst til torsdag d. 29. juni, hvor The Minds Of 99 rammer Skalskoven.